P6_TA(2007)0151

Kliimamuutuste ajutise komisjoni moodustamine

Euroopa Parlamendi 25. aprilli 2007. aasta otsus, millega moodustatakse kliimamuutuste ajutine komisjon ning määratakse kindlaks selle volitused, koosseis ja ametiaeg

Euroopa Parlament,

- võttes arvesse kodukorra artiklit 175;

- võttes arvesse esimeeste konverentsi 19. aprilli 2007. aasta otsust teha ettepanek luua kliimamuutuste ajutine komisjon ning määrata kindlaks selle ülesanded ja koosseis;

- võttes arvesse, et kõigil tasanditel tuleb kiiremas korras võtta vastu konkreetseid meetmeid kliimamuutustega tegelemiseks ning et poliitilised liidrid peavad seda protsessi hoogustama;

- võttes arvesse Euroopa Parlamendi resolutsioone kliimamuutuste kohta, eelkõige 16. novembril 2005 [1], 26. oktoobril 2006 [2] ja 14. veebruaril 2007 [3] vastu võetud resolutsioone;

- võttes arvesse vajadust koguda kokku erinevate asjaomaste komisjonide arvamused ja need kooskõlastada, et Euroopa Parlament võiks etendada selle teema teadvustamisel võtmerolli ning muuta kliimamuutustega võitlemine rahvusvahelisel tasandil esmatähtsaks küsimuseks;

- võttes arvesse vajadust vastavalt kohandada Euroopa Parlamendi tegevust ja struktuuri, eraldades eelkõige vajalikke lisavahendeid nimetatud küsimusega piisavaks tegelemiseks,

1. otsustab moodustada kliimamuutuste ajutise komisjoni, millele antakse järgmised ülesanded:

a) ettepanekute tegemine seoses Euroopa Liidu tulevase integreeritud kliimapoliitikaga ning Euroopa Parlamendi seisukoha kooskõlastamine seoses rahvusvahelise kliimapoliitika läbirääkimistega aastale 2012 järgneva perioodi osas;

b) kliimamuutuste hetkeolukorra hindamine ja analüüs ning ettepanekute tegemine erinevatel tasanditel asjakohaste meetmete võtmiseks, lisades hinnangu finantsmõju ja tegevusetusega kaasneva kulu kohta;

c) võimalikult täieliku ülevaate koostamine viimase aja edusammude ning kliimamuutuste vastase võitluse väljavaadete kohta, et Euroopa Parlamendil oleks poliitilise vastutuse võtmisel kasutada üksikasjalik analüüs;

d) nimetatud edusammude ja väljavaadete keskkonnaalase, õigusliku, majandusliku, sotsiaalse, geopoliitilise, regionaalse ja rahvatervise alase mõju uurimine;

e) ühenduse asjaomaste õigusaktide praeguse rakendamise analüüs ja hindamine;

f) sel eesmärgil sobivate kontaktide loomine ning kuulamiste korraldamine koostöös liikmesriikide ja kolmandate riikide parlamentide ja valitsuste, Euroopa Liidu institutsioonide ning rahvusvaheliste organisatsioonidega, aga ka teadusringkondade, ettevõtjate ja kodanikuühiskonna, sealhulgas kohalike ja piirkondlike asutuste võrgustike esindajatega;

2. otsustab mitte muuta Euroopa Parlamendi alaliste komisjonide volitusi, mis on seotud ühenduse kõnealuse valdkonna õigusaktide vastuvõtmise, järelevalve ja rakendamisega, võimaldades ajutisel komisjonil anda soovitusi meetmete ja algatuste kohta, mida tuleks võtta või teha;

3. otsustab, et ajutise komisjoni ametiaeg on 12 kuud alates 10. maist 2007, pärast mida esitab ajutine komisjon Euroopa Parlamendile raporti, mis sisaldab vajaduse korral soovitusi meetmete ja algatuste kohta, mida tuleks võtta või teha;

4. otsustab, et ajutisse komisjoni kuulub 60 liiget.

[1] ELT C 280 E, 18.11.2006, lk 120.

[2] Vastuvõetud tekstid P6_TA(2006)0460.

[3] Vastuvõetud tekstid P6_TA(2007)0038.

--------------------------------------------------